Etitatu, 20 Marsa
“Ino mbilingwa; opo uha longe owii.” — Eps. 37:8.
Luhapu ovanhu ovo hava handuka ohava tukana ngeenge va handuka. Oukwatya oo mukulu itau dulu okuningifa oukwaneumbo u kale wa hafa. Ombiibeli oye tu londwela shi na sha nehandu, etukano nefulakato. (Ef. 4:31) Shinyikifa oluhodi, elihumbato la tya ngaho luhapu ohali xumifa komesho elongifo leenghono. Ovanhu mounyuni ova tala ko ehandu li li oshinima shopaushitwe, ashike ihashi fimanekifa Omushiti wetu. Ovanhu vahapu ova li tete ve nokweefa po eenghedi dii ofimbo inava djala omunhu mupe. (Kol. 3:8-10) Okupopya oipupulu nako oku li oukwatya womunhu mukulu. Pashihopaenenwa, ovanhu vahapu ohava popi oipupulu ngeenge tava yadeke eefoloma doifendela ile va popye oipupulu opo ve liamene ngeenge va longa owii. Mepingafano naasho, Jehova ‘oKalunga omudiinini.’ (Eps. 31:5) Onghee hano, okwa teelela keshe umwe womovalongeli vaye a ‘popye oshili keshe tuu namukwao ndele haipupulu.’ (Ef. 4:25; Kol. 3:9) Onghee hano, natu popyeni oshili nokuli nonande otashi dulika shi kale shififa ohoni ile shidjuu oku i popya. — Omayel. 6:16-19. w17.08 18 ¶3, 5; 20 ¶12-13, 15
Etine, 21 Marsa
“Oshipango shaye otashi tondoka oshidudu shinene.” — Eps. 147:15.
Kunena, Jehova ohe tu wilike nEendjovo daye, Ombiibeli. ‘Nondaka yaye otai tondoka oshidudu’ mokukala a hala oku tu pa omalombwelo opamhepo ngeenge twe a pumbwa. Diladila nghee ho mono ouwa mokulesha Ombiibeli, mokukonakona oishangomwa ‘yomupiya omudiinini nomunaendunge,’ mokutala o-tv yehangano, mokuya ko-jw.org, mokupopya novakulunhuongalo nomokweendafana nOvakriste vakweni. (Mat. 24:45) Mbela ku wete kutya Jehova ota endelele oku ku pa ewiliko? Omupsalme okwa li e shii nghee oshiwana shonale sha li sha hokiwa kuKalunga. Osho ashike sha li oshiwana sha pewa ‘eendjovo neemhango nomapangelo aye.’ (Eps. 147:19, 20) Kunena, otwa nangekwa noupuna okukala ofye atuke hatu ifanwa nedina laKalunga kombada yedu. Okukala tu shii Jehova nokutula moilonga Eendjovo daye monghalamwenyo yetu, ohatu ka hafela oufembanghenda wokukala nekwatafano naye. Ngaashi omushangi wEpsalme 147, mbela ku na omatomheno mahapu okwiingida “Hambeleleni Omwene!” nokuladipika vamwe navo va ninge sha faafana? w17.07 20 ¶15-16; 21 ¶18
Etitano, 22 Marsa
“Kape na omukwaita te lipyakidile oipalwifa, osheshi a hala okuwapalela ou, e mu shivila moukwaita.” — 2 Tim. 2:4.
Ovashikuli vaJesus vokunena, mwa kwatelwa etangakwaita lovalongi vefimbo li yadi ve dulife pomiliyona, ova tula moilonga omayele aPaulus e na sha nokutamununa mo oukalele wavo she likololela keenghalo davo. Ngeenge tava kondjifa omafininiko oo taa xwaxwamekwa kounyuni oo we va dingilila, ohava dimbuluka efinamhango olo tali ti: “Naau e noikolo ta ningi omupika waau e mu pa eengele.” (Omayel. 22:7) Satana ine tu halela sha shiwa; okwa hala ashike tu longife efimbo letu neenghono detu tu li ovapika voipindi younyuni ou. Omatokolo amwe otaa dulu oku tu kaleka momwiyo wopashimaliwa oule womido. Omaumbo manene, omikuli, eehauto dondilo, nosho yo eehango odo hadi kala di na oinima ihapu otadi dulu okweetifa po omafininiko manene opashimaliwa. Ohatu ulike ounongo tau longo ngeenge hatu kaleke onghalamwenyo yetu i li paunafangwa nokuninipika oinakuwanifwa noilandomwa yetu, nokukala ovapiya vaKalunga ponhele yokukala ovapika voipindi younyuni ou wokunena. — 1 Tim. 6:10. w17.07 10 ¶13
scn_Latn epo_Latn umb_Latn crh_Latn hau_Latn umb_Latn tso_Latn kmb_Latn umb_Latn